endoderm
Store norske leksikon,Biologi,Vitenskapsgrener i biologien,Utviklingsbiologi
Endoderm er i det tidlige fosterlivet det innerste av de tre primære kimbladene i et embryo. Utsiden av embryoet er dekket av ektoderm. Mellom endo- og ektoderm ligger mesoderm.
Under den tidlige embryonalutviklingen deler det befruktede egget (zygoten) seg mange ganger og blir til en kuleformet blastula. Endoderm dannes av celler ved en innbuktning fra overflaten av blastula under gastrulasjonen. Betegnelsen benyttes om kimlaget mens dette fortsatt er en vel avgrenset del av embryoet. Hos de fleste dyr dannes det senere et tredje kimblad, en mesoderm, ved innbuktning av endodermale celler. Et unntak er nesledyr, som bare er bygget av endoderm og ektoderm.Vev og organer som på senere utviklingsstadier kan spores tilbake til endodermen som opphav, kalles endodermale. Eksempler på endodermale strukturer hos dyr er fordøyelseskanalen med kjertler og svømmeblære eller lunger. Les mer i Store norske leksikon foster kimblad embryo